Ms. Marvel (τηλεοπτική σειρά)

Το Ms. Marvel είναι αμερικανική τηλεοπτική μίνι σειρά, την οποία δημιούργησε η Μπίσα Κ. Άλι για τη συνδρομητική πλατφόρμα Disney+ και είναι βασισμένη στον χαρακτήρα της Καμάλα Καν/ Ms. Marvel των Marvel Comics. Αποτελεί την έβδομη τηλεοπτική σειρά του κινηματογραφικού σύμπαντος της Marvel (MCU) παραγωγής των Marvel Studios, βρισκόμενη σε μια συνοχή με ταινίες και άλλες τηλεοπτικές σειρές του franchise. Η σειρά ακολουθεί την Καμάλα Καν, ένα 16χρονο κορίτσι που θαυμάζει τους Εκδικητές και η οποία προσπαθεί να ταιριάξει στον περίγυρο της, μέχρι που αποκτά τις δικές της δυνάμεις. Η Άλι ανέλαβε ως επικεφαλής σεναριογράφος της σειράς, ενώ οι Αντίλ & Μπιλάλ ανέλαβαν επικεφαλής της σκηνοθετικής ομάδας.

Η Ιμάν Βελάνι πρωταγωνιστεί στη σειρά ως Καμάλα Καν/Ms. Marvel, πλαισιωμένη από τους Ματ Λιντζ, Γιασμίν Φλέτσερ, Ζενόμπια Σροφ, Μοχάν Καπούρ, Σαγκάρ Σαΐχ, Λόρελ Μάρσντεν, Αζχάρ Ουσμάν, Ρις Σαχ, Άριαν Μόαγεντ, Αλίσια Ρέινερ, Λέιθ Νάκλι, Νίμρα Μπούχα, Τραβίνα Σπρίνγκερ, Αντάκου Ονονόγκμπο, Σαμίνα Αχμάντ, Φαουάντ Χαν, Μέχβις Χαγιάτ, Φαρχάν Ακτάρ και Άραμις Νάιτ. Η σειρά ανακοινώθηκε επίσημα τον Αύγουστο του 2019, όπως επίσης και η συμμετοχή της Άλι στο πρότζεκτ. Η Βελάνι προσλήφθηκε τον Σεπτέμβριο του 2020, ενώ οι Αντίλ & Μπιλάλ, Μίρα Μένον και Σαρμίν Ομπάιντ-Σινόι προσλήφθηκαν ως σκηνοθέτες. Τα γυρίσματα ξεκίνησαν στις αρχές Νοεμβρίου του 2020 σε Ατλάντα και Νιου Τζέρσεϊ και ολοκληρώθηκαν στην Ταϊλάνδη τον Μάιο του 2021.

Η σειρά Ms. Marvel έκανε πρεμιέρα στις 8 Ιουνίου 2022 και ολοκληρώθηκε στις 13 Ιουλίου, έπειτα από την προβολή έξι συνολικά επεισοδίων. Αποτελεί μέρος της τέταρτης φάσης του MCU και θέτει τη βάση για τα γεγονότα της ταινίας The Marvels (2023), στην οποία η Βελάνι θα επιστρέψει στον ρόλο της ως Καν. Η σειρά έλαβε θετικές κριτικές, κυρίως για το δημιουργικό οπτικό της στυλ και την ερμηνεία της Βελάνι.

Σύνοψη 
Η Καμάλα Καν, ένα 16χρονο κορίτσι το οποίο θαυμάζει τους Εκδικητές, και ιδιαίτερα της Κάρολ Ντάνβερς/Captain Marvel, προσπαθεί να ταιριάξει στον περίγυρο της, μέχρι που αποκτά τις δικές της δυνάμεις.

Ηθοποιοί και χαρακτήρες 
Ιμάν Βελάνι ως Καμάλα Καν/Ms. Marvel:Μία 16-χρονη Πακιστανο-Αμερικανή μαθήτρια Λυκείου από το Τζέρσεϊ Σίτι. Η Καν είναι επίδοξη καλλιτέχνης, φανατική παίκτρια βιντεοπαιχνιδιών και γράφει fan fiction με υπερήρωες, όπως για παράδειγμα την Κάρολ Ντάνβερς/Captain Marvel. Αποκτά την ικανότητα να αξιοποιεί την κοσμική ενέργεια και να δημιουργεί κατασκευές από στέρεο φως, με τη βοήθεια ενός μαγικού βραχιολιού. Στο τελευταίο επεισόδιο της σειράς, αποκαλύπτεται πως είναι μεταλλαγμένη. Η εκτελεστική παραγωγός Σανά Αμανάτ, είπε πως η Καν έφερε μια πιο προσγειωμένη οπτική στο MCU με «λαμπερή και πρόθυμη ματιά». Η Βελάνι είπε πως η Καν, αντί να ανησυχεί για το σχολείο, τις σχέσεις, το οικογενειακό δράμα ή την κουλτούρα και τη θρησκεία, απολαμβάνει την απλότητα μιας ζωής με υπερδυνάμεις. Η ίδια ταυτίστηκε με τον χαρακτήρα εξαιτίας του παρόμοιου υπόβαθρου που είχε μαζί του, της κοινής εθνικότητας και της αγάπης για το σύμπαν της Marvel. Η επικεφαλής σεναριογράφος Μπίσα Κ. Άλι, περιέγραψε την Καν ως το «άβαταρ» όλων όσων μεγάλωσαν βλέποντας ταινίες του MCU.
Ματ Λιντζ ως Μπρούνο Καρέλι:Ο καλύτερος φίλος της Καμάλα και ιδιοφυΐα στην τεχνολογία, ο οποίος είναι ερωτευμένος μαζί της. Ο Λιντζ αποκάλεσε τον Καρέλι «πολύ πιστό» στην Καμάλα, ακόμα περισσότερο μετά την απόκτηση των δυνάμεών της, καθώς το γεγονός αυτό δημιουργεί μία καινούρια δυναμική μεταξύ τους.
Γιασμίν Φλέτσερ ως Νακία Μπαχαντίρ:Στενή φίλη της Καμάλα, η οποία βάζει υποψηφιότητα για να γίνει μέλος του Συμβουλίου στο τζαμί της κοινότητας. Η Φλέτσερ αποκάλεσε την Μπαχαντίρ «δυνατή» και «κάπως σκληρό καρύδι», η οποία λέει πάντα αυτό που έχει στο μυαλό της και έχει αυτοπεποίθηση, προσθέτοντας πως «έχει την άποψή της και είναι πρόθυμη να παλέψει για τα πιστεύω της», ενώ είναι κι ένας χαρακτήρας ο οποίος «σπάει πολλά στερεότυπα για τα κορίτσια που φοράνε χιτζάμπ». Η σκηνοθέτης Μίρα Μένον θεώρησε πως η Μπαχαντίρ είχε την «ικανότητα να επικοινωνεί με αυτοπεποίθηση» όταν αυτό χρειαζόταν, ενώ ταυτόχρονα παρέμενε ένα «ευάλωτο έφηβο κορίτσι, που προσπαθούσε να ανακαλύψει τον κόσμο όπως όλοι οι συνομήλικοί της». Στη σειρά, η Μπαχαντίρ είναι Λιβανο-Αμερικανίδα και μιγάς, όπως η Φλέτσερ, σε αντίθεση με τα κόμικ όπου η εκδοχή του χαρακτήρα είναι Τουρκο-Αμερικανίδα.
Ζενόμπια Σροφ ως Μουνίμπα Καν:Η μητέρα της Καμάλα και σύζυγος του Γιουσούφ. Είναι πιο αυστηρή με την Καμάλα σε σχέση με τον Γιουσούφ, με την Σροφ να λέει πως αυτό προέρχεται από το γεγονός πως γνωρίζει τις δυνατότητες της Καμάλα και πως «έχει μέσα της κάτι το ξεχωριστό», αλλά ταυτόχρονα θέλει «να την προστατέψει από όλα αυτά».
Μοχάν Καπούρ ως Γιουσούφ Καν:Ο πατέρας της Καμάλα και σύζυτος της Μουνίμπα. Ο Καπούρ περιέγραψε τον Γιουσούφ ως έναν «ζεστό, στοργικό και συμπονετικό άνθρωπο», ο οποίος δείχνει περισσότερη κατανόηση στην Καμάλα και τα όνειρά της σε σχέση με τη Μουνίμπα.
Σάγκαρ Σαΐχ ως Ααμίρ Καν:Ο μεγαλύτερος αδελφός της Καμάλα. Ο Σαΐχ περιέγραψε τον Ααμίρ «κάπως απόμακρο και όχι τόσο αστείο όσο νομίζει», ενώ είναι πολύ θρησκευόμενος και λειτουργεί ως μεσάζοντας ανάμεσα στην Καμάλα και στους γονείς τους.
Λόρελ Μάρσντεν ως Ζόι Ζίμερ: Το πιο δημοφιλές κορίτσι στο Λύκειο της Καμάλα και influencer στα κοινωνικά δίκτυα.
Αζχάρ Ουσμάν ως Νάτζαφ: Πωλητής φαγητού χαλάλ, τον οποίο γνωρίζει η Καμάλα.
Ρις Σαχ ως Κάμραν:Ένα αγόρι το οποίο ερωτεύεται η Καμάλα. Ο Σαχ θεωρεί πως ο Κάμραν μπορεί να ταυτιστεί εύκολα με την Καμάλα επειδή κι αυτός ένιωθε «να μην ανήκει σε μία κοινότητα» και, πολιτισμικά, μπορεί να εκφραστεί ελεύθερα όταν βρίσκεται μαζί της.
Άριαν Μόαγεντ ως Π. Κλίαρι: Πράκτορας της Υπηρεσίας Διαχείρισης Κρίσεων (DODC).
Αλίσια Ρέινερ ως Σέιντι Ντίβερ: Πράκτορας της DODC, η οποία εργάζεται με τον Κλίαρι.
Λέιθ Νάκλι ως Σεΐχ Αμπντουλάχ: Ο ιμάμης στο τζαμί της κοινότητας της Καμάλα.
Νίμρα Μπούχα ως Νάτζμα: Η μητέρα του Κάμραν, η οποία είναι και η αρχηγός της ομάδας των Παρανόμων, οι οποίοι έχουν εξοριστεί από τη διάσταση του Νουρ στη Γη και προσπαθούν να επιστρέψουν στο σπίτι τους.
Τραβίνα Σπρίνγκερ ως Ταΐσα Χίλμαν: Η σύζυγος του Ααμίρ.
Αντάκου Ονονόγκμπο ως Φαριχά: Μέλος της ομάδας των Παρανόμων, η οποία μπορεί να χειρίζεται ως όπλο της το δόρυ.
Σαμίνα Αχμάντ ως Σανά: Η γιαγιά της Καμάλα, η οποία ζει στο Καράτσι στο Πακιστάν. Η Ζιόν Ουσμάν ενσαρκώνει τη Σανά σε μικρή ηλικία.
Φαγουάντ Καν ως Χασάν: Ο προ-παππούς της Καμάλα.
Μένγουις Χαγιάτ ως Άισα: Η προ-γιαγιά της Καμάλα και η πρώτη κάτοχος του βραχιολιού.
Φαρχάν Ακτάρ ως Γουαλίντ: Ο αρχηγός του τάγματος Τα Κόκκινα Στιλέτα, μίας ομάδας αυτόκλητων τιμωρών οι οποίοι κρύβουν τα χαρακτηριστικά του προσώπου τους με κόκκινο φουλάρι και χρησιμοποιούν στιλέτα ως όπλα μάχης.
Άραμις Νάιτ ως Καρίμ/RedDagger:Μέλος των Κόκκινων Στιλέτων. Ο Νάιτ προπονήθηκε με δάσκαλο για να μπορεί να μιλήσει Ουρντού με πακιστανική προφορά, έτσι ώστε «να μοιάζει με ένα παιδί από το Καράτσι» και ήταν «πραγματικά χαρούμενος που αντιπροσωπεύω τον συγκεκριμένο πολιτισμό».

Επαναληπτικές εμφανίσεις στη σειρά κάνουν ο Τζόρνταν Φέρστμαν ως ο σχολικός σύμβουλος Γκέιμπ Γουίλσον και οι Αντζαλί Μπιμάνι και Σοφία Μαχμούντ ως «θείες» Ρούμπι και Σάρα. Επιπρόσθετοι γκεστ συμπεριλαμβάνουν τους Αλί Αλσαλέχ και Νταν Κάρτερ ως Ααντάμ και Σαλίμ, μέλη των Παρανόμων οι οποίοι χρησιμοποιούν ως όπλα ένα χρυσό ρόπαλο με καρφιά στην άκρη κι ένα ενισχυμένο μαστίγιο αντίστοιχα, καθώς και τους Βαρντάχ Αζίζ και Ασφαντιάρ Καν ως τα ξαδέλφια της Καμάλα, Ζαινάμπ και Οβέις αντίστοιχα. Ο Ράιαν Πενάγκος, αντιπρόεδρος και στέλεχος της Marvel New Media, κάνει μία σύντομη εμφάνιση ως ο παρουσιαστής του διαγωνισμού cosplay στο AvengerCon, η εκτελεστική παραγωγός Σανά Αμανάτ εμφανίζεται κατά τη διάρκεια του γάμου του Ααμίρ και της Χίλμαν, ενώ η Γκ. Γουίλοου Γουίλσον κάνει επίσης μία σύντομη εμφάνιση ως ο εαυτός της σχολιάζοντας  στο TikTok. Επίσης, η Μπρι Λάρσον κάνει μία σύντομη εμφάνιση ως Κάρολ Ντάνβερς/Captain Mervel στη σκηνή μετά τους τίτλους τέλους του τελευταίου επεισοδίου, χωρίς ωστόσο το όνομά της να εμφανίζεται στους τίτλους τέλους.

Επεισόδια

Σημειώσεις

Παραπομπές

Εξωτερικοί σύνδεσμοι 

Ms. Marvel στο Disney+

Τηλεοπτικές σειρές του Disney+
Αμερικανικές τηλεοπτικές σειρές
Τηλεοπτικές σειρές επιστημονικής φαντασίας
Τηλεοπτικές σειρές βασισμένες σε κόμικς της Marvel
Τηλεοπτικές σειρές της Τέταρτης Φάσης του Κινηματογραφικού Σύμπαντος της Marvel
Τηλεοπτικές σειρές της Marvel Studios
Τηλεοπτικές σειρές γυρισμένες στα Trilith Studios